**აჭარის ავტონომიური რესპუბლიკის უმაღლესი საბჭოს**

**ღია მმართველობის საბჭოს სხდომის**

**ოქმი №2**

ქ.ბათუმი                                                                                        30.07.2022წ.

სხდომა დაიწყო: 15:00 საათზე

**სხდომას თავმჯდომარეობდა**:

|  |  |  |
| --- | --- | --- |
|  | **დავით გაბაიძე** | აჭარის ავტონომიური რესპუბლიკის უმაღლესი საბჭოს თავმჯდომარე // აჭარის უმაღლესი საბჭოს ღია მმართველობის საბჭოს თავმჯდომარე |

**სხდომას ესწრებოდნენ:**

**ღია მმართველობის საბჭოს წევრები:**

|  |  |  |
| --- | --- | --- |
|  | ტიტე აროშიძე | აჭარის ავტონომიური რესპუბლიკის უმაღლესი საბჭოს თავმჯდომარის მოადგილე |
|  | ვლადიმერ მგალობლიშვილი | საკონსტიტუციო, იურიდიული და საპროცედურო საკითხთა კომიტეტის თავმჯდომარე |
|  | მარინე გვიანიძე | საფინანსო, საბიუჯეტო და ეკონომიკურ საკითხთა კომიტეტის თავმჯდომარე |
|  | გიორგი კირთაძე | ფრაქციის ,,ერთიანი ნაციონალური მოძრაობა’’ წევრი |
|  | ირაკლი ჩავლეიშვილი | უმაღლესი საბჭოს დამოუკიდებელი დეპუტატი |

**საკონსულტაციო ჯგუფის წევრები:**

|  |  |  |
| --- | --- | --- |
|  | ნინო შაინიძე | ინფორმაციის თავისუფლების განვითარების ინსტიტუტი (IDFI) |
|  | ნინო ჩხაიძე | ა(ა)იპ ახალგაზრდული ორგანიზაცია ცვლილებები თანაბარი უფლებებისთვის |
|  | ალექსანდრე ლორთქიფანიძე | დემოკრატიის ინსტიტუტი |
|  | ციალა ქათამიძე | ა(ა)იპ მწვანე სექტორი |
|  | რამინ მაჭარაშვილი | ა(ა)იპ ,,ბათუმის დამოუკიდებელი ცხოვრების ცენტრის’’ წარმომადგენელი |

**უმაღლესი საბჭოს აპარატის თანამშრომლები:**

|  |  |  |
| --- | --- | --- |
|  | ზურაბ ჭურკვეიძე | უმაღლესი საბჭოს აპარატის უფროსი |
|  | ფერიდე უსტიაშვილი | მასმედიასა და საზოგადოებასთან ურთიერთობის დეპარტამენტის უფროსი |
|  | სუზანა ვაშაყმაძე | მასმედიასთან ურთიერთობისა და საინფორმაციო უზრუნველყოფის განყოფილების უფროსი |
|  | ცირა ხაჯიშვილი | მოქალაქეთა ჩართულობის განყოფილების უფროსი |
|  | ნიკო ჭყონია | საერთაშორისო ურთიერთობებისა და სტრატეგიული განვითარების დეპარტამენტის დამხმარე მოსამსახურე |
|  | სულხან დუმბაძე | საერთაშორისო ურთიერთობებისა და სტრატეგიული განვითარების დეპარტამენტის უფროსი სპეციალისტი |
|  | მალვინა ჯიბლაძე | საერთაშორისო ურთიერთობებისა და სტრატეგიული განვითარების დეპარტამენტი მუდმივმოქმედი სათათბირო ორგანოების დამხმარე მოსამსახურე |

შეხვედრა ღია მმართველობის საბჭოს თავმჯდომარემ დავით გაბაიძემ წუთიერი დუმილით გახსნა. სხდომის წევრებმა პატივი მიაგეს გუდაურის ტრაგედიის შედეგად დაღუპულებს და მიუსამძიმრეს მათ ოჯახებს.

სხდომის თავმჯდომარემ წევრებს წარუდგინა ღია მმართველობის საბჭოს 2022 წლის 30 ივლისის №2 სხდომის დღის წესრიგის პროექტი.

**დღის წესრიგი**

1. აჭარის უმაღლესი საბჭოს ღია მმართველობის 2022-2024 წლების სამოქმედო გეგმის დამტკიცება:

მომხსენებელი: **დავით გაბაიძე**  - აჭარის ავტონომიური რესპუბლიკის უმაღლესი საბჭოს თავმჯდომარე // ღია მმართველობის საბჭოს თავმჯდომარე

2. სხვადასხვა.

სხდომის თავმჯდომარემ, **დავით გაბაიძემ** აღნიშნა, რომ კომისიის სხდომას ღია მმართველობის საბჭოს 6, ასევე, საკონსულტაციო საბჭოს - 5 წევრი ესწრება და კომისიის სხდომა გახსნილად გამოაცხადა. მან კენჭისყრის მიზნით კომისიის წევრებს სხდომის დღის წესრიგით გათვალისწინებული საკითხი გააცნო, რომელიც შემდგომში საკანონმდებლო ორგანოს ბიუროს წარედგინება დასამტკიცებლად.

ღია მმართველობის საბჭოს წევრებმა დღის წესრიგი ერთხმად დაამტკიცეს.

საკითხის განხილვამდე სხდომის თავმჯდომარემ, **დავით გაბაიძემ** აღნიშნა, რომ სხდომას ესწრებოდა ღია მმართველობის მუდმივმოქმედი საპარლამენტო საბჭოს თავმჯდომარე **გივი მიქანაძე,** რომელსაც აქვს კარგი გამოცდილება ღია მმართველობის მიმართულებით და შესაბამისად, მისი აჭარის ავტონომიური რესპუბლიკის უმაღლესი საბჭოს ღია მმართველობის საბჭოს სხდომაზე დასწრება არის მნიშნელოვანი, რაც მიუთითებს, რომ საქართველოს პარლამენტი მხარს უჭერს უმაღლესი საბჭოს ინსტიტუციურ გაძლიერებას, ასევე, უმაღლესი საბჭოს ღიაობას, გამჭვირვალობას და საქმიანობაში მოქალაქეთა ჩართულობას.

გარდა ამისა, თავმჯდომარემ აღნიშნა, რომ სხდომას ესწრებოდნენ კონკურსში ,,იდეა უმაღლესი საბჭოს ღიაობისთვის’’ გამარჯვებული იდეების ავტორები, რომელთა იდეები მოხვდა სამოქმედო გეგმაში და სხდომის დასრულებისას მათ გადაეცემოდათ სიმბოლური საჩუქრები.

ღია მმართველობის მუდმივმოქმედი საპარლამენტო საბჭოს თავმჯდომარემ, **გივი მიქანაძემ** მადლობა გადაიხადა სხდომაში მონაწილეობის მიღების შესაძლებლობისათვის და მიულოცა ღია მმართველობის საბჭოს წევრებს სამოქმედო გეგმის შემუშავება.

**გივი მიქანაძის** განცხადებით, საბჭოს 2022-2024 წლების სამოქმედო გეგმა ძალიან მნიშვნელოვანი დოკუმენტია, რომელიც ხელს შეუწყობს აჭარის უმაღლესი საბჭოს საქმიანობის პოპულარიზაციას, თითოეულ მოქალაქემდე უმაღლესი საბჭოს საქმიანობასთან დაკავშირებული ინფორმაციის კიდევ უფრო ინტენსიურად მიტანას და ზოგადად, პროცესში მოქალაქეთა კიდევ უფრო აქტიურ ჩართულობას.

„ძალიან მნიშვნელოვანია, რომ სამოქალაქო საზოგადოების არაერთი წარმომადგენლის ინიციატივა გათვალისწინებულია სამოქმედო გეგმაში და სწორედ, სამოქალაქო სექტორის წარმომადგენლებთან ერთად, უმაღლესი საბჭოს დეპუტაცია და აპარატი განახორციელებს გეგმას, რომელიც ორიენტირებულია თითოეული მოქალაქის აქტიურ მონაწილეობაზე იმ საკანონმდებლო პროცესებში, რომელსაც აჭარის უმაღლესი საბჭო ახორციელებს. საქართველოს პარლამენტის აპარატის ხელმძღვანელი მონაწილეობდა სამოქმედო გეგმის განხილვა - შემუშავებაში და იმ გამოცდილების გაზიარებაში, რომელიც საქართველოს პარლამენტშია დაგროვილი. ჩვენ, აჭარის უმაღლეს საბჭოსთან ერთად მომავალშიც გავაგრძელებთ თანამშრომლობას იმისთვის, რომ ეს პროექტები მაქსიმალურად შედეგიანი იყოს და ჩვენი მხრიდან, საჭიროების შემთხვევაში, უზრუნველყოფილი იქნება მაქსიმალური ჩართულობა“, - აღნიშნა ღია მმართველობის მუდმივმოქმედი საპარლამენტო საბჭოს თავმჯდომარემ.

**I**

**აჭარის უმაღლესი საბჭოს ღია მმართველობის 2022-2024 წლების სამოქმედო გეგმის დამტკიცება**

**მოისმინეს:**

სხდომის თავმჯდომარემ დავით გაბაიძემ აღნიშნა, რომ ღია მმართველობა ეს არის პლატფორმა, სადაც სამოქმედო გეგმაზე მუშაობა ხორციელდება სამოქალაქო საზოგადოებისა და უმაღლეს საბჭოში წარმოდგენილი პოლიტიკური ჯგუფების ერთობლივი ჩართულობით. თავმჯდომარემ ასევე აღნიშნა, რომ 2022 წლიდან აჭარის უმაღლესმა საბჭომ გამოყო ღია მმართველობაზე პასუხისმგებელი სტრუქტურული ერთეული, კერძოდ, ჩამოყალიბდა სტრატეგიული განვითარებისა და საერთაშორისო ურთიერთობების დეპარტამენტი, რომელიც, სხვა სტრატეგიულ საკითხებთან ერთად, უშუალოდ ჩაერთვება ღია მმართველობის პროცესების კოორდინაციაში, გეგმებისა და ანგარიშების შემუშავებაში.

თავმჯდომარემ განმარტა, რომ 2022-2024 წლების სამოქმედო გეგმის შემუშავებისათვის სულ წარმოდგენილი იქნა 36 ინიციატივა, საბოლოოდ კი 26 შეირჩა და გაერთიანდა 8 ვალდებულებაში.

**თავის მხრივ 8 ვალდებულება გადანაწილდა 3 კომპონენტში:**

**1. საკანონმდებლო საქმიანობაში საზოგადოების მონაწილეობის გაზრდა**

1. საზოგადოების მონაწილეობის გაძლიერება ონლაინმექანიზმებით

2. ახალგაზრდების მონაწილეობის გაძლიერება უმაღლესი საბჭოს საქმიანობაში

3. სამოქალაქო ჩართულობის სტრატეგიის განსაზღვრა

**2. საზედამხედველო საქმიანობაში საზოგადოების მონაწილეობის გაზრდა**

4. თემატური მოკვლევის პრაქტიკის დანერგვა და ინსტიტუციონალიზაცია

5. საზოგადოების მონაწილეობის გაზრდა საზედამხედველო საქმიანობაში, ონლაინმექანიზმების გამოყენებით

**3. ცნობიერების ამაღლება და გამჭვირვალობა**

6. ღია მმართველობის რეგიონულ საკანონმდებლო ორგანოთა საერთაშორისო ქსელი

7. უმაღლესი საბჭოს საქმიანობის გამჭვირვალობის გაზრდა

8. საინფორმაციო კამპანია საზოგადოების მონაწილეობის მექანიზმებზე

თავმჯდომარემ აღნიშნა, რომ აჭარის უმაღლესი საბჭო ერთ-ერთი გამორჩეული რეგიონული საკანონმდებლო ორგანოა მსოფლიოში, რომელმაც დაიწყო ღია მმართველობის ინიციატივის განხორციელება. მან მცირე ვადაში შეძლო როგორც უპრეცედენტო სექტორთაშორისი თანამშრომლობის დამყარება, ისე ამბიციური ინსტიტუციური ღიაობის გეგმის შემუშავება და წარმატებულად შესრულება. მან ასევე მიუთითა, რომ აჭარას არაერთი დამეგობრებული რეგიონი ჰყავს, საინტერესო გამოცდილებით. მათი საკანონმდებლო ორგანოები წლებია ახორციელებენ სხვადასხვა ინიციატივას, თუმცა რეგიონებს შორის ამ კუთხით ინფორმაციის გაცვლის პრაქტიკა ჯერ კიდევ არ არის ინსტიტუციონალიზებული და **მიუთითა**, რომ ყველაზე მეტად, სწორედ ამ მე-6 ვალდებულების განხორციელებისას დაჭირდებოდა უმაღლეს საბჭოს საქართველოს პარლამენტის ჩართულობა.

,,ღია მმართველობის რეგიონულ საკანონმდებლო ორგანოთა საერთაშორისო ქსელი’’ ჩამოყალიბება გულისხმობს აჭარის დამეგობრებულ რეგიონებთან ერთად და ღია მმართველობის პარტნიორობის ჩართულობით, საერთაშორისო კონფერენციის გამართვას ღია მმართველობის საკითხებზე, რათა შესაძლებელი გახდეს გამოცდილების გაზიარება და რეგიონულ პარლამენტთა ქსელის ჩამოყალიბება.

სხდომის თავმჯდომარემ **დავით გაბაიძემ** აღნიშნა, რომ დეტალურად ვალდებულებებს აღარ განიხილავს, ვინაიდან საბჭომ უკვე იმუშავა აღნიშნულ დოკუმენტზე, ცვლილება კი ეხება მხოლოდ პირველი ვალდებულების მესამე ეტაპს, (მარეგულირებელი წესის შემუშავება და ელექტრონული საკანონმდებლო წინადადების მოდულის შექმნა), რომელიც საჭიროებს დიდ ფინანსურ რესურს და შესაძლებელია ვერ მოხდეს გარე რესურსების (დონორთა და სხვა პარტნიორების) მოძიება, ამიტომ თავმჯდომარემ წევრებს შესთავაზა საკითხისთვის ცვლილებით ეყარათ კენჭი და აღნიშნული ეტაპის გამოკლებით ჩამოყალიბებულიყო პირველი ვალდებულება.

**საბჭოს თავმჯდომარემ საკითხი დააყენა კენჭისყრაზე ცვლილებით:**

**მომხრე: 6   წინააღმდეგი:0**

სხდომის თავმჯდომარემ სხდომა დახურულად გამოაცხადა.

**აჭარის ავტონომიური რესპუბლიკის**

**უმაღლესი საბჭოს თავმჯდომარე,**

**ღია მმართველობის საბჭოს სხდომის თავმჯდომარე                   დავით გაბაიძე**

ოქმი შეადგინა:

მალვინა ჯიბლაძე